**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.09.2018, ora 8.00 – 22.09.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.09.2018, ora 7.00**

**RÂURI**

Debitele au fost relativ staţionare, exceptând râurile din bazinul hidrografic Someș, cursurile superioare ale Mureșului și Prutului și cursul mijlociu și inferior Siret, unde au fost în scădere. Pe cursul inferior al Mureșului și cursul mijlociu și inferior al Timișului, debitele au fost în creștere prin propagare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bârzava, Vedea, Prahova, Moldova, pe cursul superior al Trotuşului, pe cursurile mijlocii ale Timișului, Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) în bazinele hidrografice Lăpuș, Crasna, Moraviţa, Bârlad și Jijia.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi relativ staţionare, exceptând râurile din bazinele hidrografice: Tur, Iza Vișeu, bazinele superioare ale Sucevei, Moldovei și Bistriței unde vor fi în creștere datorită precipitațiilor prognozate și a cursul inferior al Mureșului și cursul superior al Prutului, unde vor fi în scădere.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 21 – 22.09.2018 a fost staţionar, având valoarea de 2400 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi staţionar (2400 m3/s).

În aval de Porţile de Fier debitele vor fi în scădere exceptând sectorul Gruia – Calafat unde vor fi staționare.

**2.** **Situaţia meteorologică în intervalul 21.09.2018, ora 8.00 – 22.09.2018, ora 6.00**

**ÎN ŢARĂ**

Vremea a fost frumoasă și deosebit de caldă pentru această perioadă în cea mai mare parte a țării. Cerul a fost variabil, iar vântul a suflat slab și moderat. Temperaturile maxime s-au încadrat între 23 de grade la Voineasa și 31 de grade la Hârșova și Brăila, iar la ora 06.00 se înregistrau valori termice cuprinse între 2 grade la Miercurea Ciuc și 22 de grade la Moldova Nouă. Izolat, la începutul și sfârșitul intervalului, în centrul și sud-estul țării s-a semnalat ceață.

***OBSERVAȚII - de ieri dimineață de la ora 06.00 au fost în vigoare două atenționări meteorologice - cod galben pentru fenomene meteorologice periculoase imediate, emise de SRPV Constanța și SRPV Sibiu.***

**LA BUCUREŞTI**

Vremea a fost frumoasă și caldă. Cerul a fost variabil, iar vântul a suflat slab până la moderat. Temperatura maximă a fost de 27 de grade la Afumați și Băneasa și de 28 de grade la Filaret, iar la ora 06 se înregistrau 11 grade la Băneasa și 13 grade la Afumați și Filaret..

**3. Prognoza meteorologică în intervalul 22.09.2018, ora 8.00 – 23.09.2018, ora 8.00**

**ÎN ŢARĂ**

Vremea va deveni instabilă în vestul, centrul și nordul țării, unde înnorările se vor accentua treptat și, mai ales după-amiaza, vor fi averse însoțite și de descărcări electrice și intensificări ale vântului pe arii extinse în Crișana și Maramureș, local în Banat și Transilvania, iar spre seară și noaptea în nordul și centrul Moldovei. În restul teritoriului astfel de fenomene se vor semnala izolat. Temperatura aerului va marca o scădere în vestul și nord-vestul teritoriului până la valori apropiate de normalul perioadei, iar în rest vremea va fi caldă, chiar deosebit de caldă pentru această perioadă în sud și sud-est. Temperaturile maxime vor fi cuprinse între 18...19 grade în nord-vest și 31 de grade în sud-est, iar cele minime între 6 și 18 grade, mai coborâte în depresiuni. Mai ales dimineața, în zonele joase de relief, izolat va fi ceață..

**LA BUCUREŞTI**

Vremea va fi deosebit de caldă pentru această perioadă, iar temperatura maximă va fi de 30...31 de grade. Cerul, variabil ziua, va avea înnorări mai accentuate noaptea, dar probabilitatea de ploaie va fi redusă. Vântul va sufla slab și moderat. Temperatura minimă va fi de 15...17 grade..

***II. CALITATEA APELOR***

***Administrația Națională „Apele Române”*** revine cu informații suplimentare referitor la poluarea accidentală a apei râului Arieș, produsă la data de 20.09.2018, pe sectorul Turda-Câmpia Turzii, jud. Cluj, cu ulei de transformator electric provenit de S.C. Holcim Romania S.A. din cauza unui furt. Transformatorul este în conservare și amplasat la limita gardului ce delimitează unitatea, de malul drept al r. Arieș. A fost deschisă vana și flanșa de siguranță a transfomatorului, de persoane necunoscute, pentru a sustrage ulei, fiind vizibile urme de ulei pe gardul unității. Uleiul s-a scurs și pe sol, acesta infiltrându-se într-un canal ce drenează ape freatice de platforma S.C. Holcim S.A., cu debușare în r. Arieș. S-a scurs toată cantitatea de ulei, solul fiind impregnat cu ulei. Cantitatea maximă de ulei, conform caracteristicelor tehnice ale transformatorului, este de 13,2 tone. Nu s-a putut aprecia cantitatea sustrasă și cantitatea evacuată pe sol.

Au fost prelevate probe la data de 20.09.2018 din următoarele secțiuni:

* r.Arieș, pod Moldovenești;
* r. Arieș Turda, pod str. Plopilor;
* r. Arieș rampa de gunoi Câmpia Turzii, iar la data de 21.09.2018 din următoarele secțiuni:
* r. Arieș pod Luncani-Hanul Pescarilor;
* r. Arieș amonte captare st. pompe S.C. Holcim S.A. Turda;
* evacuare canal ape de drenaj freatic S.C. Holcim S.A. Turda
* r. Arieș St. Hidrometrica Turda (aval evac. canal ape drenaj S.C. Holcim S.A.)

Probele sunt în lucru în cadrul Laboratorului L.C.A. Mures.

Nu s-a constatat mortalitate piscicolă, pe cursul de apă Arieș.

Nu s-a considerat a fi necesară intervenția pe r. Arieș cu material absorbant, deoarece pelicula a fost foarte subțire și dispersată-irizații.

Reprezentanții S.C. Holcim S.A. Turda au intervenit prin:

- decaparea solului contaminat cu uleiuri din zona transformatorului electric si depozitarea lui in cuva etansa, pana la predarea catre firme specializate pentru neutralizare;

- acoperirea cu praf absorbant a zonei contaminate cu uleiuri.

Personalul de la SGA Alba, S.H. Turda impreuna cu reprezentanti S.C. Holcim Romania S.A., s-au deplasat pe teren in zona unde a fost poluarea, au prelevat probe de apa si s-au facut fotografii. În acest moment, poluarea este sistata.

S.C. Holcim S.A. monitorizeaza zona poluată si intreprinde masuri pentru identificarea persoanelor care au cauzat sustragerea de ulei.

***III. CALITATEA MEDIULUI***

1. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 20.09.2018, în cadrul *Reţelei Naţionale de Monitorizare*, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**2. În domeniul solului şi vegetaţiei**

***Garda Forestiera Ramnicu Vâlcea*** informează despre producerea, la 19.09.2018, la ora 12.00, unui incendiu de litiera care a afectat o suprafață de aproximativ 0.6 ha intr-o padure proprietate de stat pe raza D.S. Olt, O.S. Dabuleni, loc. Dăbuleni, jud. Dolj. Incendiul a fost stins in aceeasi zi, la ora 17.00, prin intervenția unui reprezentant silvic și a patru pompieri. Cauza izbucnirii incendiului: propagare de la terenurile agricole invecinate.

***Garda Forestiera Ramnicu Valcea*** informează despre producerea, la 20.09.2018, la ora 22.00, unui incendiu de litieră care a afectat o suprafață de aproximativ 0.13 ha într-o pădure proprietate de stat pe raza D.S. Olt, O.S. Corabia, loc. Grojdibod, jud. Olt. Incendiul a fost stins în aceeași zi, la ora 22.30, prin intervenția unui reprezentant silvic și a doi cetățeni. Nu se cunosc cauzele declanșatoare.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**